**Mozgás és értelmi fejlődés 0-3 hónapos korig**

A csecsemő fejlődése alatt olyan változást értünk, melynek során növekszik a súlya, hosszúsága, kialakul és fejlődik a személyisége, alkalmazkodik az őt körülvevő környezethez. A fejlődés alatt egyrészről testi fejlődést, másrészről a személyiség fejlődését értjük, azaz, testi, mozgás, szellemi, érzelmi fejlődést, és ezek hatásainak összességét. A fejlődés dinamikus, de nem mindig egyenletes ütemű.

Lényeges, hogy a szülők tájékozottak legyenek a fejlődés menetéről, a fejlesztés lehetőségeiről, mert, így tudják nyomon követni, segíteni gyermekük optimális növekedését.

Minden gyermek egyéni ritmusban fejlődik, szükségtelen a másik gyermek fejlődéséhez hasonlítgatni, a lényeg, hogy önmagához képest megfigyelhetők legyenek az előrehaladás lépései. Van azonban a fejlődés ütemében egy szabályos ritmus, életkori időintervallum, amely időszakban a legoptimálisabb egy-egy tanulási folyamat (pl. az oldalra fordulás leggyakoribb ideje 3 és 4 hónap közötti). Az ettől eltérő mozgásfejlődési ütem, figyelemfelkeltő lehet. Több eltérés együttes jelenléte esetlegesen fejlesztést tehet szükségessé, ami nem minden esetben jelent kóros lemaradást.

A mozgásfejlődés során bekövetkező változások a gyermek testi és szellemi fejlődésének megítéléséhez jó támpontot adnak. Az összerendezett akaratlagos mozgáshoz alapvető fontosságú az ép egészséges mozgásszervek, és idegrendszer megléte. Ugyanakkor az idegrendszer, valamint az értelmi és érzelmi fejlődés alapja is, a megfelelő mozgásfejlődés. Általános érvényű szabály, hogy mindig az alacsonyabb rendű mozgás talaján fejlődik a magasabb rendű, a fejlődési fokok nem szabályos egymás utániságakor zavar keletkezik.

A mozgásoknak két típusát különböztetjük meg, a nagymozgásokat, ide tartozik a hely és helyzetváltoztatás képessége, és a kismozgásokat, azaz a finom mozgásokat, mely a kéz összehangolt mozgásainak az un. manipulációs mozgásoknak az összessége. A „kéz nézegetése korszak” segíti elő többek között a pontos nyúlást, fogást. A tekintetnek és a kezek mozgatásának az összekapcsolódása fontos állomás, ezt nevezzük szem-kéz koordinációnak, és elengedhetetlen ahhoz, hogy a gyermek megtanuljon játékokért nyúlni, azokat megfogni, megtartani és változatosan játszani velük.

A mozgásfejlődés lépései 0-3 hónapos korig:

|  |  |  |  |
| --- | --- | --- | --- |
| **Életkor** | **Nagymozgások** | **Finom mozgások** | **A szülők részére javasolt tevékenység** |
| születés | fiziológiás tartás, lábát felhúzva, kezét feje mellett behajlítva tartja az újszülött, primitív reflexek jelenléte. | Keze ökölbe szorítva, a tenyerébe érintett tárgyat szorosan tartja(fogó reflex),levegőben repkedő mozgás | párna nélkül megfelelő keménységű matracon fektetés, alsó-felső végtag szabad mozgásának biztosítása. |
| 6. hét | Kiságyban helyzetét változtatja, hason fekve állát, fejét felemeli, átfordítja.Ölben fejét néhány másodpercig tartja. | Többnyire zárt ököl, de kezét kezdi nyitogatni. | Éber állapotban, naponta többször, rövid időre (10-15 perc) fordítsuk hasra, vagy tartsuk függőleges testhelyzetben ölben, hátát tartva, fejét engedjük, hogy ő tartsa. |
| 2. hónap | Hason fejét emeli,fejét átfordítja, hajlított alkarján támaszkodik. | Kezek nagyrészt nyitva vannak, kezeit szájában veszi. | Megfelelő keménységű matracon fektetés, kerüljük a bébi- hordozóban, babakocsiban való hosszabb félig ülő helyzetben fektetést. |
| 3. hónap | Hason fejét 45 fokban megemeli, alkaron támaszkodik, lábát magasra lendíti, kezd oldalra fordulni. Kiságyban helyzetét, helyét változtatja. | Kezei nyitva, kezét nézegeti, tárgyak után nyúl, szem-kéz koordináció megjelenik, a középvonalba helyezett tárgyakat két kézzel érintgeti, megfogja, elengedi. | Megfelelő, szabad mozgástér kialakítása játszószőnyegen, mosható játékok, csörgők felkínálása. |

Értelmi fejlődés

A tanulás, a gondolkodás folyamatait nem látjuk annyira egyértelműen, mint a mozgások alakulását, de a tevékenységeken, játékon keresztül mégis nyomon követhetjük.

A világról alapvetően érzékszerveinken keresztül szerzünk információkat, a beérkező információkat az agy feldolgozza, és valamilyen válaszreakciót alakít ki. Az érzékszerveink működése, a látás, hallás, tapintás, ízlelés, szaglás stb. adják az alapját annak, hogy megfelelő információkhoz jussunk, és azokra reagáljunk aszerint, ahogyan agyunk feldolgozta azt. A kisgyermekek nem passzív befogadói a körülöttük zajló világnak, hanem aktív megfigyelői és résztvevői. A gyermekek az első évben a sok-sok csatornán érkező információkat megtanulják összehangolni, elraktározni a tapasztalataikat az emlékezetükben, és később, amikor szüksége van rá, fel tudják idézni. A csecsemők válaszreakciója a beérkező információra a mozgás, ezért a mozgás és az ismeretszerzés, feldolgozás elválaszthatatlan egymástól.

Az értelmi fejlődés látható jele a figyelem és a beszéd fejlődése. Az anya és a gyermek közötti kommunikáció már a méhen belül elkezdődik, éneklés, mondókázás, vagy akár mese formájában.

A csecsemők fejlődési ívét leginkább az adja, hogyan jut el a csecsemő a szavak nélküli kommunikáció felfogásától és gyakorlásától a beszéd első lépéséig. Ez a folyamat akkor zökkenőmentes, ha a szülők pozitívan reagálnak a gyermek eleinte önkéntelen, később egyre tudatosabb kapcsolatteremtési próbálkozásaira, elsőként a sírásra. A sírás az első nyelvi közlés, melyre adott válasz adja egyrészt a csecsemő biztonságérzetét a kötődés alapját, másrészt segíti a beszéd fejlődését. A „tartva levés” ősbizalmának megteremtése, a testi érintés, simogatás, a szemkontaktus fontossága a csecsemőkor során mindvégig elsőrendű, majd a gyermek egyre többet és ügyesebben dolgozza fel és tulajdonít jelentést a beszéd elemeinek is.

A csecsemők beszédszervei az első hat hónapban akkor erősödnek a legjobban, ha mellről táplálják, szoptatják őket, mert ekkor az izmokat megfelelő mennyiségű munkára késztetjük.

|  |  |  |
| --- | --- | --- |
| **Életkor** | **Értelmi és beszédfejlődés** | **A szülők részére javasolt tevékenység** |
| születés | Sírás, vegetatív hangok.Fényre, hangos zajra összerezzen | Folyamatos beszéddel kísért gondozás, éneklés, ölelés, simogatás, megnyugtatás, reagálás a jelzésekre, a „tartva levés biztonsága” amely megnyugtatja a csecsemőt. |
| 6. hét | Modulált sírás megjelenése, torokhangokat hallat. Közvetlenül a szeme előtt lévő arcot, tárgyat figyel, középvonalig követ. Anya hangját felismeri | Visszajelzések adása, (pl igen hallom, jövök már), mosoly, gondozás közbeni beszéd-dajkanyelv használata, hozzájárul az ősbizalom kialakulásához.Színes tárgyak látótérbe helyezése, de ne legyen túl sok tárgy körülötte. Napirend kialakítása. |
| 2. hónap | Mozgó személyt, tárgyat követ, egyszerű magánhangzókat hallat: eö, heö, oo, megnyugtatható. Kezében lévő tárgyakat szájába veszi. | Folyamatos beszéddel kísért gondozás, éneklés, fontos, hogy lássa a csecsemő az arcot, a száj mozgását, jól artikuláljunk.színes tárgyak környezetbe helyezése.Rendszerességre törekvés, napirend betartása |
| 3. hónap | Mosolyog, gőgicsél, hangra figyel, hang irányába fordul, mindent a szájába vesz. Kezét nézegeti. | Jól mosható, különböző anyagú, formájú játékok, csörgők felkínálása.Ringatás, ritmusos mondókák, dalok éneklése. |

Az alábbi elérhetőségeken található rövid kisfilm jól szemlélteti az 1 és 2 hónapos csecsemő

 mozgás, értelmi és szociális fejlődésének jellemzőit.

<http://www.gyermekalapellatas.hu/videok/media_473366/media_483630/media_487057>

<http://www.gyermekalapellatas.hu/videok/media_473366/media_483630/media_487059>